**Játék és társadalom konferencia**

2025. május 9–10. (péntek–szombat)
PTE KPVK Koltai Dénes Aula,

Pécs, Szántó Kovács János utca 1/b

„*Mit lehet tenni a kollektív narcizmus állapotába süllyedt társadalmakkal?”*  – ez a kérdés foglalkoztatta a **Játék és társadalom** című konferencia szervezőit*.* „*A fekete*–*fehérben gondolkodó, megosztott közösségeket nem lehetetlen megváltoztatni. Szép példát láttam erre Veronában, ahol egy évente megrendezett, a teljes városra kiterjedő utcajáték-fesztivál* (Tocati International Street Games Festival) *vetett véget az ottaniak több évtizedes viszályainak. A lakók a közös játék által ellenségekből játszótársakká váltak, és minden évben emberek ezrei özönlenek Veronába, hogy megosszák kulturális örökségüket, a játékaikat. Magam is megtapasztaltam ezt, és arra gondoltam, hogy* ***a játékban van valami varázserő, ami képes arra, hogy átformálja a társadalmat.*** *Emiatt tartottam fontosnak megszervezni ezt a konferenciát”* – mondta el **dr.** **dr. Agora Zsuzsanna** történeti pszichológus, a PTE KPVK Kultúra-Identitás Történelem Interdiszciplináris Kutatócsoport vezetője, egyben társasjáték-fejlesztő.
A rendezvény fő előadói között lesz
**Valeria Spazzoli,** az Európai Bizottság Foglalkoztatás, Szociális Ügyek és Társadalmi Befogadás Főigazgatóságának szakpolitikai asszisztense, aki az Európai Gyermekgarancia lényegét ismerteti majd;
**dr. Francesca Berti** játékkutató (Free University of Bolzano), aki a játék kulturális örökség értékét világítja meg nekünk;

**Prof. dr. Jaipaul L. Roopnarine** játékkutató (Syracuse University New York, Anton de Kom University of Suriname; University of Guyana, Georgetown), aki előadásában az anyák és apák játékkal kapcsolatos hiedelmeit mutatja be a világ országaiban.

A szekciók a játékok fejlesztésben és a pedagógiában betöltött szerepét is körüljárják, egyebek között a nyelvtanulás, a generációs szakadékok megszüntetése, illetve a különleges élethelyzetek megoldása kapcsán.
Az előadások magyar, angol és német nyelven zajlanak majd, a főelőadásokat magyar nyelvű diák kísérik és streamen is lehet majd követni.
Az eseményena látogatók megismerkedhetnek **a PTE KPVK fejlesztéseivel és a társasjáték-bemutatón ki is próbálhatják a játékokat.**

Részletes program: [https://playandsociety.com](https://playandsociety.com/)

További információ: Dr. dr. Agora Zsuzsanna: +36 20 590 5077